CELEX: 62019CN0005
Language: sk
Date: 2019-01-04 00:00:00
Title: Vec C-5/19: Návrh na začatie prejudiciálneho konania, ktorý podal Varhoven administrativen sad (Bulharsko) 4. januára 2019 – Overgaz Mreži AD, Neziskové združenie Bulgarska Gazova Associacia/Komisia za energijno i vodno regulirane (KEVR)

11.3.2019   
            
            
               SK
            
            
               Úradný vestník Európskej únie
            
            
               C 93/34
            
         
      Návrh na začatie prejudiciálneho konania, ktorý podal Varhoven administrativen sad (Bulharsko) 4. januára 2019 – Overgaz Mreži AD, Neziskové združenie Bulgarska Gazova Associacia/Komisia za energijno i vodno regulirane (KEVR)
      (Vec C-5/19)
      (2019/C 93/45)
      Jazyk konania: bulharčina
      
         Vnútroštátny súd, ktorý podal návrh na začatie prejudiciálneho konania
      
      Varhoven administrativen sad
      
         Účastníci konania pred vnútroštátnym súdom
      
      
         Žalobcovia: Overgaz Mreži AD, Neziskové združenie Bulgarska Gazova Associacia
      
         Žalovaná: Komisia za energijno i vodno regulirane
      
         Prejudiciálne otázky
      
      
                  1.
               
               
                  Je podľa článkov 36 a 38 Charty základných práv Európskej únie a podľa článku 3 smernice Európskeho parlamentu a Rady 2009/73/ES (1) z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES, prípustné vnútroštátne opatrenie, o aké ide v prejednávanej veci, stanovené v § 35 zakon za energetikata (zákon o energetike) a podrobnejšie upravené v § 11 naredba no 2 za regulirane na cenite na prirodnia gaz (nariadenie č. 2 o regulácii cien zemného plynu), ktoré vydala Daržavnata komisia za energijno i vodno regulirane (Štátna komisia pre reguláciu energetiky a vody, Bulharsko, ďalej len „KEVR“) 19. marca 2013, podľa ktorého majú celú finančnú záťaž, ktorá je spojená s povinnosťami služby vo verejnom záujme uloženými energetickým podnikom, niesť odberatelia, s prihliadnutím na to, že:
                  
                              a)
                           
                           
                              ekonomickú záťaž vyplývajúcu z povinností služby vo verejnom záujme nenesú všetky energetické podniky;
                           
                        
                              b)
                           
                           
                              náklady na povinnosti služby vo verejnom záujme znášajú predovšetkým koncoví odberatelia, ktorí ich nemôžu napadnúť, hoci odoberajú zemný plyn za neregulované ceny od koncových dodávateľov;
                           
                        
                              c)
                           
                           
                              ekonomická záťaž vyplývajúca z plnenia povinností služby vo verejnom záujme, ktorú znášajú rozličné kategórie odberateľov, nie je diferencovaná;
                           
                        
                              d)
                           
                           
                              uplatňovanie tohto opatrenia nie je časovo obmedzené;
                           
                        
                              e)
                           
                           
                              hodnota povinností služby vo verejnom záujme sa vypočítava na základe metódy odpočtu nákladov podľa prognostického modelu.
                           
                        
            
                  2.
               
               
                  Je podľa článku 3 smernice Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES, s prihliadnutím na odôvodnenia 44, 47, 48 a 49 prípustný vnútroštátny právny predpis, akým je § 5 prechodných a záverečných ustanovení zakon za normativnite aktove (zákon o právnych predpisoch), podľa ktorého je KEVR oslobodená od povinností stanovených v § 26 až 28 tohto zákona a najmä od povinnosti dodržať pri vypracovávaní návrhu vykonávacieho právneho predpisu zásady nevyhnutnosti, odôvodnenosti, predvídateľnosti, transparentnosti, koherentnosti, subsidiarity, proporcionality a stability, uskutočniť verejnú konzultáciu s občanmi a právnickými osobami, vopred zverejniť tento návrh spolu s odôvodnením a uviesť odôvodnenia, ktoré sa týkajú aj zlučiteľnosti s právom Únie?
               
            
         (1)  Ú. v. EÚ L 211, 2009, s. 94.